[pic] | EUROOPA KOMISJON |

Brüssel 23.6.2010

KOM(2010)347 lõplik

2008/0192 (COD)

KOMISJONI ARVAMUS

(esitatud Euroopa Liidu toimimise lepingu artikli 294 lõike 7 punkti c alusel) Euroopa Parlamendi muudatuste kohta nõukogu seisukohas seoses järgmise ettepanekuga: EUROOPA PARLAMENDI JA NÕUKOGU DIREKTIIV füüsilisest isikust ettevõtjatena tegutsevate meeste ja naiste võrdse kohtlemise põhimõtte kohaldamise kohta ja millega tunnistatakse kehtetuks direktiiv 86/613/EMÜ

2008/0192 (COD)

KOMISJONI ARVAMUS

(esitatud Euroopa Liidu toimimise lepingu artikli 294 lõike 7 punkti c alusel) Euroopa Parlamendi muudatuste kohta nõukogu seisukohas seoses järgmise ettepanekuga: EUROOPA PARLAMENDI JA NÕUKOGU DIREKTIIV füüsilisest isikust ettevõtjatena tegutsevate meeste ja naiste võrdse kohtlemise põhimõtte kohaldamise kohta ja millega tunnistatakse kehtetuks direktiiv 86/613/EMÜ

1. Sissejuhatus

Euroopa Liidu toimimise lepingu artikli 294 lõike 7 punktis c on sätestatud, et komisjon peab esitama arvamuse Euroopa Parlamendi teisel lugemisel tehtud muudatusettepanekute kohta. Komisjon esitab allpool oma arvamuse parlamendi 17 muudatusettepaneku kohta.

2. Taustteave

Komisjon võttis 3. oktoobril 2008 vastu direktiivi ettepaneku[1] ja esitas selle samal päeval Euroopa Parlamendile ja nõukogule vastuvõtmiseks EÜ asutamislepingu artiklis 251 sätestatud kaasotsustamismenetluse kohaselt.

Euroopa Majandus- ja Sotsiaalkomitee esitas oma arvamuse 24. märtsil 2009.

6. mail 2009 võttis Euroopa Parlament esimesel lugemisel vastu õigusloomega seotud resolutsiooni, milles ta kiitis heaks komisjoni ettepaneku, tehes 28 muudatusettepanekut[2]. Komisjon teatas Euroopa Parlamendi täiskogu istungil, et ta nõustus osaliselt või täielikult enamiku muudatustega.

Nõukogu saavutas 30. novembril 2009 ettepaneku suhtes EÜ asutamislepingu artikli 251 kohase poliitilise kokkuleppe ning võttis oma ametliku seisukoha vastu esimesel lugemisel 8. märtsil 2010[3].

Komisjon võttis esimesel lugemisel 22. märtsil 2010 vastu Euroopa Parlamendile suunatud teatise, mis käsitles nõukogu esimese lugemise seisukohta[4].

3. Ettepaneku eesmärk

Ettepaneku eesmärk on muuta ühenduse õigusraamistikku seoses naiste ja meeste võrdse kohtlemise põhimõtte kohaldamisega füüsilisest isikust ettevõtjate ja nende abikaasade suhtes.

Ettepanekuga tehakse põhjalikke muudatusi kehtivasse direktiivi, mis pärineb 1986. aastast. Esiteks laiendatakse abikaasade mõistet, mis hõlmab nüüdsest ka elukaaslasi, kui liikmesriigi õigus nende staatust tunnistab. Teiseks nähakse ettepanekuga ette, et füüsilisest isikust ettevõtjat abistaval abikaasal peab olema – arvestades tema panust pereettevõttes – õigus sotsiaalkaitsele, kui ta seda taotleb. Samuti tuleks ettepaneku kohaselt võimaldada naistele, kes tegutsevad füüsilisest isikust ettevõtjate või abistavate abikaasadena, nende taotlusel rasedus- ja sünnitustoetust, et nad saaksid katkestada kutsetegevuse vähemalt 14 nädalaks.

4. Komisjoni arvamus Euroopa Parlamendi muudatusettepanekute kohta

Komisjon jõudis nõukogu esimese lugemise seisukohta käsitlevas teatises järeldusele, et kuigi nõukogu esimesel lugemisel vastuvõetud seisukoht ei ole teatavates põhipunktides komisjoni algse ettepanekuga kooskõlas, tuleks seda siiski toetada, sest ainult nii on võimalik menetlusega edasi minna.

Euroopa Parlament tegi nõukogu seisukohta mõningaid muudatusi, mille eesmärk oli pigem lihtsustada selle sõnastust kui muuta selle kohaldamisala. Kaks kaasseadusandjat arutasid koos Euroopa Komisjoniga Euroopa Parlamendi muudatusettepanekute üle ja nõustusid nendega.

4.1. Muudatusettepanekud, millega komisjon nõustub

Komisjon nõustub Euroopa Parlamendi väljapakutud muudatustega, sest need on vastavuses ettepaneku üldise eesmärgiga.

5. Kokkuvõte

Komisjon muudab vastavalt Euroopa Liidu toimimise lepingu artikli 293 lõikele 2 oma ettepanekut seoses muudatustega, mis Euroopa Parlament võttis vastu täiskogu istungil 18. mail 2010.

[1] Dokument KOM(2008) 636.

[2] Dokument A6-0258/2009.

[3] Seisukoht (EL) nr 8/2010, ELT C 123, 12.5.2010, lk 5.

[4] Dokument KOM(2010) 99.